Ventersdorp-man vas na hy glo metrobeamptes aanrandŉ 52-jarige man van Ventersdorp in Noordwes is Maandag in hegtenis geneem nadat hy glo drie metropolisiebeamptes aangerand het. Lesolang Simon Mmope, woordvoerder van die departement van openbare veiligheid, sê die man, ŉ boer van die omgewing, het glo drie vroue beamptes aangerand nadat hulle hom by ŉ padblokkade op R30 tussen Ventersdorp en Derby voorgekeer het. Mmope sê die beamptes het opgemerk dat sy lisensie in 2007 verval het en hom gevra het om uit sy motor te klim sodat hulle hom kan beboet. Die man het hulle glo aangerand en weggery. Die beamptes het hulp ontbied en die man is sowat ŉ kilometer verder vasgekeer. Hy is in hegtenis geneem en sal Dinsdag in die Ventersdorp-landdroshof verskyn op aanklag van aanranding en die belemmering van ’n polisielid in die uitvoering van sy of haar pligte. Die drie beamptes is in die Ventersdorp-hospitaal opgeneem vir behandeling.